Diari Oficial de la Generalitat Valenciana


Sumari del DOGV 6738, del 21-03-2012 (2012/2794)

RESOLUCIÓ de 12 de març de 2012, del director territorial d'Educació, Formació i Treball de Castelló, per la qual s'establix el calendari i el procediment d'admissió de l'alumnat a les ensenyances d'Educació Infantil, Primària, ESO, Batxillerat i Formació Professional, en centres públics i centres privats concertats, no universitaris, per al curs 2012-2013.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6738

Data del DOGV
:   21-03-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/2794


Data del document
:   12-03-2012

Organisme emissor
:   Conselleria d'Educació, Formació i Ocupació

Tipus de document
:   Resolució

Anàlisi jurídica

 Descriptors 

:   * Castelló de la Plana
    * alumnat
    * accés a l'educació
    * calendari escolar
    * alumne

RESOLUCIÓ de 12 de març de 2012, del director territorial d'Educació, Formació i Treball de Castelló, per la qual s'establix el calendari i el procediment d'admissió de l'alumnat a les ensenyances d'Educació Infantil, Primària, ESO, Batxillerat i Formació Professional, en centres públics i centres privats concertats, no universitaris, per al curs 2012-2013. [2012/2794]  
El Decret 33/2007 regula l'admissió de l'alumnat en els centres docents públics i centres privats concertats de la Comunitat Valenciana, que impartisquen ensenyances d'Educació Infantil, Educació Primària, ESO, Batxillerat i Formació Professional de grau mitjà (DOCV de 3 d'abril).  
El procediment per a l'admissió d'estos alumnes ha sigut regulat per l'Orde de 27 d'abril de 2007 (DOCV de 2 de maig).  
L'article 9 de l'esmentada orde autoritza el director territorial a dictar una resolució en què es determine el calendari ordinari i, si és el cas, extraordinari, per al procés d'escolarització de l'alumnat en els centres docents públics i centres privats concertats, així com els terminis màxims de les actuacions.  
Igualment, l'Orde de 19 de maig de 2009 (DOCV de 29 de maig) establix el procediment d'admissió de l'alumnat en els programes de qualificació professional inicial. En l'article 3, s'explicita que el calendari d'admissió del dit alumnat serà l'establit per a cada curs en Educació Secundària.  
Al seu torn, l'Orde 33/2011, de 18 de maig (DOCV de 25 de maig), regula l'accés, l'admissió i matrícula per a l'alumnat que curse ensenyances de grau mitjà i de grau superior de formació professional en règim presencial en modalitat completa o parcial, en centres docents públics i privats amb ensenyances concertades i semipresencials o a distància en modalitat completa o parcial, en centres docents públics de la Comunitat Valenciana.  
En l'article 9 s'establix que, en el primer trimestre de l'any natural, les direccions territorials competents en matèria educativa dictaran una resolució en què es determine el calendari de les successives fases del procediment d'admissió i matrícula de l'alumnat per als cicles formatius de grau mitjà i superior en els centres públics i privats amb ensenyances concertades del seu àmbit competencial.  
Es fa necessari, per tot això, establir, per al curs 2012-2013 en l'àmbit competencial de la província de Castelló, el calendari d'admissió d'alumnes en els centres docents públics i privats concertats que impartisquen les esmentades ensenyances no universitàries.  
Per això, i en virtut de les facultats conferides, resolc:  
  
Primer  
L'admissió de l'alumnat, per al curs 2012-2013, en els centres públics i centres privats concertats d'Educació Infantil i Primària de la província de Castelló que impartixen ensenyances d'Educació Infantil, Educació Primària i, transitòriament, primer i segon d'Educació Secundària Obligatòria, es produirà d'acord amb el calendari que apareix en l'annex I de la present resolució.  
  
Segon  
L'admissió de l'alumnat, per al curs 2012-2013, en els centres públics i centres privats concertats d'Educació Secundària i en els centres públics integrats de Formació Professional, de la província de Castelló que impartixen ensenyances d'Educació Secundària Obligatòria i Programes de Qualificació Professional Inicial, es produirà d'acord amb el calendari que apareix en l'annex II d'esta resolució.  
  
Tercer  
Per a les ensenyances postobligatòries de Batxillerat, l'admissió de l'alumnat, per al curs 2012-2013, es farà d'acord amb el calendari que apareix com a annex III de la present resolució.  
  
Quart  
Quant a les ensenyances de Formació Professional, tant de grau mitjà com de grau superior, l'admissió de l'alumnat per al curs 2012-2013, es farà d'acord amb el calendari que apareix en l'annex IV de la present resolució.  
  
Quint  
Únicament els alumnes nascuts l'any 2006 podran matricular-se en el primer curs d'Educació Primària i els alumnes nascuts en 2009 en el primer curs del segon cicle de l'Educació Infantil. En els dos casos hauran de complir els 6 i 3 anys, respectivament, fins al 31 de desembre de 2012.  
  
Sext  
1. L'article 22 de la Llei 6/2009, de Protecció a la Maternitat, desenrotllat pel Decret 13/2011, establix que, en els processos d'admissió d'alumnes de centres docents no universitaris mantinguts amb fons públics, els alumnes la mare dels quals es trobe en estat de gestació es beneficiaran d'una puntuació idèntica a la que obtindrien si ja haguera nascut el seu nou germà o germans, en el cas de gestació múltiple.  
  
2. Per a la justificació d'este fet, haurà d'aportar-se una certificació mèdica que acredite l'embaràs en el moment de la presentació de la sol·licitud d'escolarització.  
Per a això els sol·licitants hauran d'adjuntar a la sol·licitud, si és el cas, un certificat mèdic acreditatiu de l'embaràs expedit pel metge col·legiat del centre públic de salut que correspon a la dona gestant, i, si no és legalment possible esta opció, pel metge col·legiat de la mutualitat professional corresponent, on faça constar l'estat i la setmana de gestació de la dona. En este últim cas, s'hi adjuntarà una declaració responsable de la interessada amb indicació de la impossibilitat legal d'obtindre el certificat del metge del centre públic de salut i el motiu d'esta. La falsedat de qualsevol d'estos extrems comportarà l'anul·lació de la sol·licitud de la plaça escolar, segons el que disposa l'article 33 del Decret 33/2007, de 30 de març, del Consell, pel qual es regula l'accés als centres docents públics i privats concertats que impartixen ensenyances de règim general.  
  
3. Els qui acrediten esta situació, a l'hora d'omplir l'annex VI de l'Orde de 27 d'abril de 2007 (DOCV de 2 de maig), referit a l'aplicació del criteri de renda, tindran en compte el següent:  
Es dedicarà una línia per a cada un dels futurs germans de l'alumne, que es troben en gestació.  
En l'espai destinat al nom, s'escriurà «en gestació».  
Un dels pares o dels tutors firmarà en l'espai destinat a l'anotació del CIF/DNI/ Passaport.  
4. Així mateix, a l'hora de valorar la puntuació corresponent a família nombrosa, si és el cas, s'assignarà a l'alumne la puntuació corresponent a la condició de família nombrosa si, sumats els fills nascuts i els que es troben en estat de gestació, es reunixen les condicions establides per a tal condició.  
  
Sèptim  
Els alumnes admesos hauran de formalitzar matrícula en les dates establides en la present Resolució. Es consideraran places vacants per renúncia les assignades a aquells alumnes admesos en els processos d'escolarització que no hagueren formalitzat matrícula en els terminis fixats en la present Resolució (article 30 del Decret 33/2007). En este cas, les places vacants produïdes per abandó, renúncia o altres causes, més les vacants existents que hagen sigut reservades i detretes de l'oferta inicial a l'empara del que establix l'article 9 del Decret 33/2007 i que no hagen sigut ocupades, s'oferiran als qui seguisquen en l'orde de puntuació de la llista de no admesos, els quals hauran de formalitzar la matrícula en el termini que se'ls assigne abans de la finalització del procés ordinari i, si és el cas, extraordinari, d'admissió, sense perjuí del que es determina per als cicles formatius de Formació professional i els programes de qualificació professional inicial, si és el cas. La no matriculació serà entesa, així mateix, com a renúncia.  
Quan es tracte d'alumnes procedents d'altres centres presentaran, en el moment de matricular-se, el certificat de baixa del centre anterior (amb efectes del curs 2012-2013), amb expressió de la seua situació acadèmica.  
La documentació aportada haurà d'acreditar que l'alumne complix els requisits acadèmics exigits per l'ordenament jurídic vigent per al nivell educatiu i curs al qual pretén accedir.  
Este certificat serà lliurat pel centre d'origen i s'ajustarà al model vigent, i hi constaran els estudis que realitza o ha realitzat l'alumne en eixe any acadèmic (article 40 punt 1.2 de l'Orde de 27 d'abril de 2007).  
  
Octau  
En els centres d'Ensenyança Secundària i centres integrats de Formació Professional, l'accés a un programa de qualificació professional inicial, a una modalitat de batxillerat o a un cicle formatiu de la Formació Professional requerirà la participació en el procés d'admissió, amb independència que l'alumne estiga cursant altres ensenyances, inclús no obligatòries, en el mateix centre. Així mateix, també requerirà la participació en el procés d'admissió a l'alumnat que sol·licite accés a un programa de qualificació professional inicial.  
Els alumnes d'Educació Secundària Obligatòria, Batxillerat, Formació Professional i Programes de Qualificació Professional Inicial que hagen superat totes les assignatures o mòduls en l'avaluació final de juny, formalitzaran la matrícula per al següent curs en el període de matriculació de juny/juliol. Així mateix, els alumnes en condicions de promocionar dins de la mateixa etapa, també podran formalitzar la matrícula per al curs següent en el període de matriculació de juny, encara que tinguen alguna o algunes assignatures o mòduls pendents d'avaluació en les proves extraordinàries de setembre.  
  
Nové  
Quan es tracte d'alumnat escolaritzat anteriorment en altres centres d'ensenyança secundària, serà requisit per a matricular-se presentar una certificació de baixa del centre anterior (amb efectes del curs 2012-2013), amb expressió de la seua situació acadèmica.  
L'alumnat repetidor de Batxillerat i Cicles Formatius, si desitja canviar de centre, participarà en el procés extraordinari d'admissió d'alumnes al setembre.  
  
Deu  
El canvi de curs, cicle, etapa o nivell educatiu dins del mateix centre o recinte escolar i fins a l'acabament de l'educació bàsica, no requerirà un procés d'admissió d'aquells alumnes que, promocionant a un nivell totalment sostingut amb fons públics, procedisquen d'un que estiga sostingut parcialment amb fons públics en l'ingrés del qual s'haja seguit el procés d'admissió legalment establit, llevat que la promoció s'efectue del primer cicle d'Educació Infantil al segon cicle d'esta mateixa etapa; i en este cas haurà de dur-se a terme un nou procés d'admissió.  
  
Onze  
Les rendes anuals de la unitat familiar es valoraran segons el salari mínim interprofessional per a l'exercici 2010, fixat en 21,11 euros/dia o 633,30 euros/mes, segons que el salari estiga fixat per dia o per mesos, d'acord amb el que establix el Reial Decret 2030/2009, de 30 de desembre (BOE del 31 de desembre de 2009).  
  
Dotze  
La lletra determinada per sorteig que s'utilitzarà per a dirimir els empats en cicles formatius de Formació Professional és la V segons la Resolució de 27 de setembre de 2010 (DOCV de 14 d'octubre), de la Conselleria de Justícia i Administracions Públiques, per la qual es determina la lletra per a fixar l'orde d'intervenció dels aspirants a totes les proves selectives que es realitzen durant l'any 2010, del conjunt de les administracions públiques valencianes.  
  
Tretze  
Per a l'admissió i matriculació dels alumnes estrangers s'haurà de tindre en compte el que s'establix en la Resolució de 9 de febrer de 2005, del director general d'Ensenyament per la qual es dicten instruccions per a l'aplicació de la Llei Orgànica 4/2000, d'11 de gener, i del Reial Decret 2.393/2004, de 30 de desembre, sobre drets i llibertats dels estrangers a Espanya i la seua integració social en el sistema educatiu (DOCV 23 de febrer de 2005).  
  
Catorze  
Per a la formalització de la matrícula, tant els espanyols com els estrangers residents, hauran d'aportar la documentació a què es referix l'article 40 de l'Orde de 27 d'abril de 2007. No obstant això, en l'ensenyança obligatòria, en el cas que en el moment de la matrícula no es puga aportar tota la documentació requerida, es podrà efectuar la matrícula, condicionada a la posterior entrega de l'esmentada documentació, excepte la documentació que certifique la situació acadèmica.  
  
En les ensenyances postobligatòries a més hauran de pagar en el moment de la matrícula les taxes per servicis administratius derivats de l'activitat acadèmica de nivell no universitari.  
  
Quinze  
En el moment d'efectuar la matrícula, o amb anterioritat a l'inici del curs escolar, en el primer curs d'Educació Infantil, Educació Primària, Educació Secundària Obligatòria, Batxillerat i Cicles Formatius de Formació Professional, l'alumnat o els seus representants legals hauran de presentar l'Informe de Salut Escolar publicat per Orde de 27 de febrer de 2002 de la Conselleria de Sanitat (DOCV 27 de març de 2002).   
  
L'ompliment d'este informe de salut escolar s'ha de sol·licitar als professionals sanitaris dels centres d'atenció primària a què correspon o correspondria l'atenció de la salut del xiquet o xiqueta segons el seu lloc de residència, amb independència de la seua afiliació o no al sistema sanitari públic.  
  
Setze.  
Als alumnes que accedisquen al tercer curs d'Educació Secundària Obligatòria, la Tresoreria de la Seguretat Social els atorgarà el Número de la Seguretat Social (NUSS), d'acord amb el que establix el Reial Decret 84 1996,/de 26 de gener, pel qual s'aprova el Reglament General sobre inscripció d'empreses i afiliació, altes, baixes i variacions de dades de treballadors en la Seguretat Social (BOE de 27 de febrer de 1996). A fi de facilitar als alumnes la gestió del NUSS, els centres podran sol·licitar a la Tresoreria General de la Seguretat Social el model TA.1 (sol·licitud d'afiliació a la Seguretat Social, assignació de NUSS i variació de dades). Este model serà remés novament a la Tresoreria General de la Seguretat Social, una vegada formalitzat pels alumnes, per a l'assignació del NUSS corresponent.  
  
Dèsset  
Els sol·licitants i els centres poden obtindre per mitjans telemàtics la normativa aplicable en este procés d'admissió, els models oficials d'instància i els annexos i programes necessaris per a la gestió del procediment en la pàgina web , en la icona d'admissió d'alumnat establida amb esta finalitat.  
  
Díhuit  
Per a la gestió del procediment d'admissió d'alumnat, els centres docents utilitzaran el programa informàtic ITACA, complementat, si és el cas, amb aquells altres suports que es necessiten.  
Esta ferramenta ha de ser utilitzada per tots els centres públics i privats concertats que, en aplicació de la normativa vigent, resulten obligats a dur a terme el procés reglat per a admetre l'alumnat en els seus centres.  
La introducció de les dades que figuren en la sol·licitud d'admissió és imprescindible i obligatòria. Esta actuació ha de ser realitzada per tots els centres encara que tinguen menys sol·licituds que places vacants disponibles.  
La introducció de les dades dels sol·licitants facilitarà als centres les posteriors actuacions a realitzar al llarg del procés, evita haver de tornar a introduir-les en cada fase del procés i, si és el cas, detectarà les sol·licituds duplicades.  
  
Dènou  
No es podrà emetre cap model en què se sol·liciten dades diferents de les que figuren en els referits models oficials, sense l'expressa autorització d'esta direcció territorial.  
  
Castelló, 12 de març de 2012.- El director territorial d'Educació, Formació i Treball de Castelló, p.s. (Resolució de 2 de gener de 2012 de la Conselleria d'Educació, Formació i Ocupació), l'inspector territorial en cap: Mario Puig Prats.  
ANNEX I  
  
Calendari d'admissió per a Educació Infantil i Primària  
  
Este procés d'admissió afecta les ensenyances d'Educació Infantil, Educació Primària i primer i segon curs d'Educació Secundària Obligatòria impartits transitòriament en centres d'Educació Infantil i Primària, i s'organitza en les fases que s'indiquen a continuació:  
  
1. Actuacions prèvies al procés d'admissió i actes administratius conseqüents amb el procés de confirmació  
Confirmació de plaça d'alumnat adscrit, en els casos previstos en l'apartat 10 de l'Orde de 27 d'abril de 2007 i en l'article 7, apartats a.1, a.2 i a.3, del Decret 33/2007.  
1.1. Termini de presentació d'instàncies de confirmació: fins al 27 de març.  
1.2. Remissió, per part dels centres receptors, als centres d'adscripció de les instàncies de confirmació de plaça: fins al 30 de març.  
1.3. Constitució de les comissions municipals d'escolarització i de districte a les localitats on n'hi haja: fins al 2 d'abril, inclusivament.  
1.4. Elaboració i publicació, per part dels centres d'adscripció, de les llistes provisionals de l'alumnat adscrit admés: 23 d'abril.  
1.5. Presentació d'al·legacions a les llistes provisionals: fins al 25 d'abril.  
1.6. Publicació en estos centres, una vegada resoltes les possibles reclamacions, de la llista definitiva de l'alumnat adscrit admés: 27 d'abril.  
1.7. Publicació de les àrees d'influència i limítrofes: fins al 4 de maig.  
1.8. Remissió de la documentació acadèmica i personal de l'alumnat per part dels centres d'origen als centres d'adscripció, i procés de formalització dels actes administratius de la confirmació de plaça: fins al 22 de juny.  
2. Admissió d'alumnat  
2.1. Publicació de vacants existents en els centres educatius per al procés d'admissió d'alumnat: fins al 4 de maig.  
2.2. Presentació de sol·licituds d'admissió i de la documentació corresponent al centre de primera opció: del 7 al 16 de maig.  
2.3. Comprovació de duplicitats: fins al 21 de maig.  
2.4. Baremació de les sol·licituds i remissió a la corresponent comissió d'escolarització, per part dels consells escolars dels centres públics i dels titulars de centres privats concertats, de les llistes de l'alumnat admés i no admés: 1a opció, fins al 23 de maig; 2a opció, 25 de maig, i 3a opció, 29 de maig.  
Comissió d'escolarització: 31 de maig.  
2.5. Elaboració i publicació de les llistes provisionals de l'alumnat admés: 4 de juny.  
2.6. Presentació de reclamacions davant del consell escolar del centre: del 4 al 6 de juny.  
2.7. Contestació per escrit a les reclamacions presentades davant del consell escolar del centre: 11 de juny.  
2.8. Publicació als centres de les llistes definitives de l'alumnat admés: 13 de juny.  
2.9. Les reclamacions contra les llistes definitives, si la plaça sol·licitada és per a centres públics, es formularan en el termini de 2 dies hàbils a partir de la publicació, davant de la comissió d'escolarització (fins al 15 de juny, inclusivament). Contra esta resolució, els interessats podran interposar un recurs d'alçada davant del director territorial corresponent, en el termini d'un mes.   
L'alumnat que sol·licite plaça en centres privats concertats podrà interposar, contra les llistes definitives de l'alumnat admés, una denúncia davant de la direcció territorial corresponent, tal com preceptua l'article 38.5 de l'Orde de 27 d'abril de 2007.  
2.10. Termini de formalització de la matrícula: del 18 al 27 de juny.  
2.11. Termini de formalització de la matrícula per a cobrir les places vacants per renúncia o per excedents: 28 i 29 de juny.  
  
  
  
ANNEX II  
  
Calendari d'admissió per a Educació Secundària Obligatòria i escolarització en programes de qualificació professional  
  
Este procés d'admissió afecta els centres públics i els centres privats concertats que impartixen les ensenyances d'Educació Secundària Obligatòria, i s'organitza en les fases que s'indiquen a continuació:  
  
1. Actuacions prèvies al procés d'admissió i actes administratius conseqüents amb el procés de confirmació (ESO)  
Confirmació de plaça d'alumnat adscrit, en els casos previstos en l'apartat 10 de l'Orde de 27 d'abril de 2007 i en l'article 7, apartats a.1, a.2 i a.3, del Decret 33/2007.  
1.1. Termini de presentació d'instàncies de confirmació, en el centre de Primària on l'alumne cursa ensenyances actualment: fins al 27 de març  
1.2. Els centres receptors d'instàncies de confirmació de plaça les remetran als centres d'adscripció: fins al 30 de març.  
1.3. Constitució de les comissions municipals d'escolarització i de districte a les localitats on n'hi haja: fins al 2 d'abril, inclusivament.  
  
1.4. Els centres d'adscripció elaboraran les llistes provisionals d'alumnes adscrits admesos i les publicaran: 23 d'abril.  
1.5. A estes llistes provisionals es podran presentar al·legacions: fins al 25 d'abril.  
1.6. Una vegada resoltes les possibles reclamacions, es publicarà en estos centres la llista definitiva d'alumnes adscrits admesos: 27 d'abril  
  
1.7. Publicació de les àrees d'influència i limítrofes: fins al 4 de maig.  
1.8. Remissió de la documentació acadèmica i personal de l'alumnat per part dels centres d'origen als centres d'adscripció, i procés de formalització dels actes administratius de la confirmació de plaça: fins al 22 de juny.  
2. Admissió d'alumnat en l'Ensenyança Secundaria Obligatòria (ESO)  
2.1. Introducció, per mitjà del sistema ITACA, per part dels centres educatius públics i privats concertats, de les dades corresponents a les previsions d'alumnat que repetix, promociona, confirma, etc., necessàries per a la determinació d'unitats i de vacants de places escolars: del 19 d'abril al 8 de maig.  
2.2. Publicació de vacants existents en els centres educatius per al procés d'admissió d'alumnat: fins al 23 de maig.  
2.3. Presentació de sol·licituds d'admissió per a ESO i de la documentació corresponent al centre de primera opció: del 24 de maig a l'1 de juny, tots dos inclosos.  
2.4. Comprovació de duplicitats: del 6 al 8 de juny.  
2.5. Baremació de les sol·licituds per part dels consells escolars dels centres públics i dels titulars de centres privats concertats: fins al 28 de juny.  
Remissió a la corresponent comissió d'escolarització de les llistes de l'alumnat admés i no admés: 1a opció, del 2 al 4 de juliol; 2a opció, 5 de juliol, i 3a opció, 6 de juliol.  
2.6. Els centres expediran als alumnes sol·licitants de plaça en ESO certificació de qualificacions: fins al 27 de juny.  
2.7. Presentació del requisit acadèmic (certificat de notes), si és el cas, per part de l'alumnat al centre de primera opció: fins al 27 de juny.  
2.8. Elaboració i publicació de les llistes provisionals de l'alumnat admés: 9 de juliol.  
2.9. Presentació de reclamacions davant del consell escolar del centre: fins a l'11 de juliol.  
2.10. Publicació als centres de les llistes definitives de l'alumnat admés: 13 de juliol.  
2.11. Presentació de reclamacions davant de la comissió municipal d'escolarització: fins al 17 de juliol.  
2.12. Resolució de reclamacions per part de la comissió municipal d'escolarització: fins al 18 de juliol. Contra esta resolució, les persones interessades poden interposar un recurs d'alçada davant del director territorial corresponent, en el termini d'un mes.  
L'alumnat que sol·licite plaça en centres privats concertats podrà interposar, contra les llistes definitives de l'alumnat admés, una denúncia davant de la direcció territorial corresponent, tal com preceptua l'article 38.5 de l'Orde 27 d'abril de 2007.  
2.13. Termini de formalització de la matrícula: del 19 al 25 de juliol.  
2.14. Termini de formalització de la matrícula per a cobrir les places vacants per renúncia: 26 i 27 de juliol.  
3. Escolarització d'alumnat en els programes de qualificació professional inicial (PQPI)  
3.1. Introducció, per mitjà del sistema ITACA, per part dels centres educatius públics i privats concertats, de les dades corresponents a les previsions d'alumnat que repetix, promociona, etc., necessàries per a la determinació d'unitats i de vacants de places escolars: del 19 d'abril al 8 de maig.  
3.2 Publicació de vacants existents en els centres educatius per al procés d'admissió de l'alumnat: fins al 23 de maig.  
3.3. Presentació de sol·licituds i de la documentació corresponent al centre de primera opció: del 24 de maig a l'1 de juny, tots dos inclosos.  
3.4. Comprovació de duplicitats: del 6 al 8 de juny.  
3.5. Elaboració i publicació de les llistes provisionals de l'alumnat admés: 9 de juliol.  
3.6. Presentació de reclamacions davant del consell escolar del centre, en els centres públics: fins a l'11 de juliol.  
3.7. Publicació de les llistes definitives de l'alumnat admés: 13 de juliol.  
3.8. Presentació de reclamacions davant de la comissió sectorial d'escolarització: fins al 17 de juliol.  
3.9. Resolució de reclamacions per part de la comissió sectorial d'escolarització: fins al 18 de juliol. En el cas dels centres públics, contra esta resolució, les persones interessades poden interposar un recurs d'alçada davant del director territorial corresponent, en el termini d'un mes.   
L'alumnat que sol·licite plaça en entitats o en centres privats amb programa subvencionats podrà interposar, contra les llistes definitives de l'alumnat admés, una denúncia davant de la direcció territorial corresponent.  
3.10. Termini de formalització de la matrícula: del 19 al 25 de juliol.  
3.11. Termini de formalització de la matrícula per a cobrir les places vacants per renúncia: 26 i 27 de juliol.  
4. Procés extraordinari de setembre: ESO i PQPI  
4.1. Introducció, per mitjà del sistema ITACA, per part dels centres educatius públics i privats concertats, de les dades corresponents a l'alumnat que repetix, promociona, etc., necessàries per a la determinació d'unitats i de vacants de places escolars: del 5 al 7 de setembre.  
4.2. Publicació de vacants: 10 de setembre.  
4.3. Presentació de sol·licituds d'admissió (en ESO, per a l'alumnat que canvie de domicili, la documentació corresponent), inclòs el requisit acadèmic: del 10 a l'11 de setembre.  
4.4. Elaboració i publicació de llistes provisionals: 12 de setembre.  
  
4.5. Termini de reclamació davant dels consells escolars: 12 i 13 de setembre.  
4.6. Publicació de les llistes definitives: 13 de setembre.  
4.7. Termini de formalització de la matrícula: fins al 13 de setembre (s'utilitzaran els mateixos formularis que en el procés de juny).  
  
  
ANNEX III  
  
Calendari d'admissió per a ensenyances de Batxillerat  
  
Este procés d'admissió afecta els centres públics i els centres privats concertats que impartixen les ensenyances de Batxillerat, i s'organitza en les fases que s'indiquen a continuació:  
1. Admissió de l'alumnat  
1.1. Constitució de les comissions sectorials d'escolarització a les localitats on n'hi haja: fins al 2 d'abril, inclusivament.  
1.2. Publicació de les àrees d'influència i limítrofes: fins a l'11 de maig.  
1.3. Introducció, per mitjà del sistema ITACA, per part dels centres educatius públics i privats concertats, de les dades corresponents a les previsions d'alumnat que repetix, promociona, etc., necessàries per a la determinació d'unitats i de vacants de places escolars: del 19 d'abril al 8 de maig.  
1.4. Publicació de vacants existents en els centres educatius per al procés d'admissió d'alumnat: fins al 23 de maig.  
1.5. Presentació de sol·licituds d'admissió per a Batxillerat i de la documentació corresponent, al centre de primera opció: del 4 al 13 de juny, tots dos inclosos.   
1.6. Comprovació de duplicitats: del 18 al 20 de juny.  
1.7. Els centres expediran als alumnes sol·licitants de plaça en Batxillerat certificació de qualificacions de l'ESO o equivalents : fins al 29 de juny.  
1.8. Presentació del certificat de la nota mitjana de l'ESO, o equivalents, i de la nota mitjana de l'Àrea d'Educació Plàstica i Visual: del 27 al 29 de juny.  
1.9. Baremació de les sol·licituds per part dels consells escolars dels centres públics i dels titulars de centres privats concertats: fins al 2 de juliol.  
Remissió a la corresponent comissió d'escolarització de les llistes de l'alumnat admés i no admés: 1a opció, del 2 al 4 de juliol; 2a opció, 5 de juliol, i 3a opció, 6 de juliol.  
1.10. Elaboració i publicació de les llistes provisionals de l'alumnat admés: 9 de juliol.  
1.11. Presentació de reclamacions davant del consell escolar del centre: fins a l'11 de juliol.  
1.12. Publicació als centres de les llistes definitives de l'alumnat admés: 12 de juliol.  
1.13. Presentació de reclamacions davant de la comissió municipal o sectorial: fins al 16 de juliol.  
1.14. Resolució de les reclamacions a les llistes definitives per part de la comissió municipal o sectorial: 17 de juliol. Contra esta resolució, les persones interessades podran interposar un recurs d'alçada davant del director territorial corresponent, en el termini d'un mes.  
L'alumnat que sol·licite plaça en centres privats concertats podrà interposar, contra les llistes definitives de l'alumnat admés, una denúncia davant de la direcció territorial corresponent, tal com preceptua l'article 38.5 de l'Orde 27 d'abril de 2007.  
1.15. Termini de formalització de la matrícula: del 18 al 25 de juliol.  
1.16. Termini de formalització de la matrícula per a cobrir les places vacants per renúncia: 26 i 27 de juliol.  
2. Calendari del procés extraordinari d'admissió i de matriculació en Batxillerat  
2.1. Introducció, per mitjà del sistema ITACA, per part dels centres educatius públics i privats concertats, de les dades corresponents a l'alumnat que repetix, promociona, etc., necessàries per a la determinació d'unitats i de vacants de places escolars: del 5 al 7 de setembre.  
  
2.2. Publicació de vacants: el 10 de setembre.  
  
2.3. Presentació de sol·licituds d'admissió: fins a l'11 de setembre.  
2.4. Presentació del certificat de la nota mitjana de l'ESO o equivalents, i de la nota mitjana de l'Àrea d'Educació Plàstica i Visual: fins a l'11 de setembre.  
2.5. Baremació de les sol·licituds i remissió a les comissions d'escolarització de les llistes de l'alumnat admés i no admés per part dels consells escolars dels centres públics i dels titulars dels centres privats sostinguts amb fons públics: fins al 12 de setembre.  
  
2.6. Elaboració i publicació de llistes provisionals: 12 de setembre.  
  
2.7. Termini de reclamació davant dels consells escolars: fins al 13 de setembre.  
2.8. Publicació de les llistes definitives: 13 de setembre.  
2.9. Termini de formalització de la matrícula: fins al 14 de setembre (s'utilitzaran els mateixos formularis que en el procés de juny).  
  
  
  
ANNEX IV  
  
Calendari d'admissió per a ensenyances de cicles formatius de Grau Mitjà i Superior de Formació Professional  
  
Este procés d'admissió afecta els centres públics i els centres privats concertats que impartixen les ensenyances de Formació Professional de grau mitjà i superior, i s'organitza en les fases que s'indiquen a continuació:  
1. Admissió de l'alumnat  
1.1. Constitució de les comissions sectorials d'escolarització a les localitats on n'hi haja: fins al 25 de maig.  
1.2. Introducció, per mitjà del sistema ITACA, per part dels centres educatius públics i privats concertats, de les dades corresponents a les previsions d'alumnat que repetix, promociona, etc., necessàries per a la determinació d'unitats i de vacants de places escolars: del 19 d'abril al 8 de maig  
1.3. Publicació de vacants existents en els centres educatius per al procés d'admissió de l'alumnat: 23 de maig.  
1.4. Presentació de sol·licituds d'admissió per a cicles formatius de grau mitjà i superior de la FP i de la documentació corresponent, al centre de primera opció: del 4 juny al 13 de juny, tots dos inclosos. (Per a les sol·licituds a CF en règim presencial i en semipresencial o a distància, es farà l'ús previ de l'assistent telemàtic.)  
1.5. Comprovació de duplicitats: del 18 al 20 de juny.  
1.6. Els centres expediran als alumnes sol·licitants de plaça Cicles Formatius, certificació de qualificacions de l'ESO, Batxiller o equivalents; o certificació de complir el requisit acadèmic per haver aprovat la prova d'accés a Cicles Formatius de Grau Mitjà o Superior: fins al 29 de juny.  
1.7. Presentació del requisit acadèmic d'accés a cicles formatius de grau mitjà i superior de la FP específica: del 27 al 29 de juny.  
  
1.8. Elaboració i publicació de les llistes provisionals de l'alumnat admés: 5 de juliol.  
1.9. Presentació de reclamacions davant del consell escolar/consell social del centre: fins al 9 de juliol.  
1.10. Publicació als centres de les llistes definitives de l'alumnat admés: 12 de juliol.  
1.11. Presentació de reclamacions davant de la comissió municipal o sectorial: fins al 16 de juliol.  
1.12. Resolució de les reclamacions a les llistes definitives per part de la comissió municipal o sectorial: 17 de juliol. Contra esta resolució, les persones interessades podran interposar un recurs d'alçada davant del director territorial corresponent, en el termini d'un mes.  
L'alumnat que sol·licite plaça en centres privats concertats podrà interposar, contra les llistes definitives de l'alumnat admés, una denúncia davant de la direcció territorial corresponent, tal com preceptua l'article 38.5 de l'Orde 27 d'abril de 2007.  
1.13. Termini de formalització de la matrícula: del 18 al 25 de juliol.  
1.14. Termini de formalització de la matrícula per a cobrir les places vacants per renúncia: 26 i 27 de juliol.  
2. Calendari del procés extraordinari d'admissió i de matriculació en CF  
2.1. Introducció, per mitjà del sistema ITACA, per part dels centres educatius públics i privats concertats, de les dades corresponents a l'alumnat que repetix, promociona, etc., necessàries per a la determinació d'unitats i de vacants de places escolars: del 5 a l'11 de setembre.  
  
2.2. Publicació de vacants: 12 de setembre.  
2.3. Presentació de sol·licituds d'admissió amb requisit acadèmic: del 12 al 17 de setembre.  
2.4. Presentació del requisit acadèmic d'accés a cicles formatius de grau mitjà i superior de la FP específica: fins al 17 de setembre.  
  
2.5. Elaboració i publicació de les llistes provisionals: 19 de setembre.  
2.6. Termini de reclamació davant dels consells escolars: fins al 21 de setembre.  
2.7. Publicació de les llistes definitives: 24 de setembre.  
2.8. Termini de formalització de la matrícula: del 24 al 26 de setembre (s'utilitzaran els mateixos formularis que en el procés de juny).  
  
  
CALENDARI D'ADMISSIÓ D'ALUMNES EN CENTRES DOCENTS PÚBLICS I CENTRES PRIVATS CONCERTATS,   
NO UNIVERSITARIS, DE LA PROVÍNCIA DE CASTELLÓ  
  
CALENDARI D'ESCOLARITZACIÓ. PROCÉS ORDINARI. - CASTELLÓ. CURS: 2012-2013  
  
  
  
  
  
CALENDARI D'ESCOLARITZACIÓ. PROCÉS EXTRAORDINARI SETEMBRE. - CASTELLÓ. CURS: 2012-2013  
  
  
  
  
\* \* \* \* \* \* \* \*   
  
  
CALENDARIO DE ADMISIÓN DE ALUMNOS EN CENTROS DOCENTES PÚBLICOS Y PRIVADOS CONCERTADOS,   
NO UNIVERSITARIOS, DE LA PROVINCIA DE CASTELLÓN  
  
CALENDARIO DE ESCOLARIZACIÓN. PROCESO ORDINARIO. - CASTELLÓN. CURSO: 2012-2013  
  
  
  
  
  
CALENDARIO DE ESCOLARIZACIÓN. PROCESO EXTRAORDINARIO SEPTIEMBRE. - CASTELLÓN. CURSO 2012-013  
  
